
Høring - NOU 2008:3 Sett under ett. Ny struktur for høyere utdanning
AMMT har merket seg at det har vært gjort et godt forarbeide forut for utarbeidelsen av rektoratets høringsutspill om Stjernø-utvalgets innstilling, og at demokratiske prosesser er godt ivaretatt.  Alle ansatte har hatt gode muligheter til å presentere sine synspunkter om Stjernø-utvalgets innstilling overfor høgskoleledelsen.  AMMT slutter opp om høringsutkastet, og avdelingen vil i høringsuttalelsen forsterke noen momenter og foreslå noen endringer.

Avdelingsledelsen ved AMMT har etter vedtak i avdelingsstyret (A 09/08) innhentet innspill fra avdelingsstyremedlemmene og programmene for å utarbeide en uttalelse til rektoratets høringsutspill.  Resultatet er dette dokumentet som tar for seg en del saksområder som er av stor viktighet for avdelingen.  Saksområdene det gjelder er finansieringsmodell, valg av samarbeidspartnere og institusjonsstruktur, og rammeplaner. 

Finansieringsmodell

Valg av finansieringsmodell har stor innvirkning på muligheten for å opparbeide og opprettholde høy standard på faglig innsats og støtteapparat ved høgskolen.  Høgskolen er i dag pålagt en rekke oppgaver den ikke hadde tidligere, og det stilles store kvalitetskrav innenfor alle områder.  Et bredt spekter av innsatsområder fører til stor grad av faglig og administrativ kompleksitet.  Dette fordrer akkumulering av mye kompetanse og kunnskap både faglig og administrativt.  Både faglig tilsatte og administrasjon har derfor store utfordringer når det gjelder å tilfredsstille kvalitetskrav og effektivitet på produkter og tjenester.  Program og avdelinger kan i perioder rammes av lavkonjunktur og lite tilsøking til studier.  Det er imidlertid viktig at akkumulert kunnskap og kompetanse blir ivaretatt i slike perioder.  Det er ingen enkel oppgave å redusere eller øke størrelsen på fagmiljøer og organisasjon basert på svingninger som kan ha kort eller usikker varighet.  

Studieprogram som har svak rekruttering og et stort frafall av studenter underveis i studiet, rammes hardt av dagens finansieringssystem med grunnbevilgninger og bevilgninger basert på studiepoengproduksjon.  Finansieringssystemet forsterker negative prosesser som naturlige lavkonjunkturer skaper.  Studier som rammes tappes for den energien som skal til for å holde studiekvalitet på høyden.  Man ser ofte at studiesøking og samfunns- og arbeidslivsbehov ikke er i fase.  Dagens samfunns- og arbeidslivsbehov blir ikke tilfredsstillende ivaretatt med dagens finansieringsmodell, og heller ikke de samfunns- og arbeidslivsbehov man i henhold til prognoser forventer å få de nærmeste årene.  Det er derfor viktig å få på plass strategiske finansieringsbevilgninger for å sikre det nasjonale ansvar som den enkelte høgskole har vanskeligheter med å ivareta med nåværende finansieringsmodell.

Alternativt vil det kunne være en løsning å øke basisfinansieringen til 70 % og ha 30 % knyttet til aktivitet.  Dette ville harmonere noe mer med den høye andelen personalkostnad høyere utdanning har og bør ha.

Det er et krav om at de fagtilsatte skal drive formidling (- populærvitenskapelig formidling).  I dagens finansieringsmodell er det ingen økonomiske incentiver for å drive denne aktiviteten.  Dette er imidlertid viktig for å synliggjøre og profilere programområders FoU og undervisning, og kan være en viktig faktor i markedsføringen av studier.

Videre er det viktig at finansieringsmodellene er transparente, dvs. at de er lette å forstå og kommuniserer godt både internt og eksternt.  Den finansieringsmodell som brukes må være godt kjent av alle parter, og den må sikre rettferdig fordeling og konkurranse (når det er relevant) under like forhold.

Samarbeidspartnere og institusjonsstruktur

Alle programområder ved AMMT har per i dag NTNU som nærmeste samarbeidspartner.  Radiografutdanningens oppfatning er at AMMT er tjent med at HiST søker faglig og strategisk samarbeid med NTNU med tanke på en framtidig organisatorisk samling.  Her har avdelingsstyremedlem Nils Juul kommet med at motstridende synspunkt: Det kan være hensiktsmessig med videre utvikling av strategisk og faglig samarbeid – også administrativt - på enkelte områder (internasjonalisering, regionalt/eksternrettet arbeid o.a.), men ikke at det skal være et uttalt mål/ønske om organisatorisk samling. 

Dersom det skulle bli aktuelt med et organisatorisk fellesskap med NTNU, må HiST sikre at resultatet blir gode synergieffekter og ikke at HiST blir tappet for ressurser av NTNU.  En annen forutsetning for et organisatorisk fellesskap med NTNU er at man er i stand til å etablere styringssystemer som kan ivareta effektiviteten og produksjonskapasiteten i en så stor og kompleks organisasjon. 

AMMT samarbeider i dag med en rekke andre norske og utenlandske høgskoler og universitet i tillegg til NTNU.  Selv om NTNU er avdelingens viktigste samarbeidspartner, og derfor er den institusjonen HiST ønsker å søke faglig og strategisk samarbeid med, er det viktig at program og avdeling kan ha en viss fleksibilitet når det gjelder å finne samarbeidspartnere for å kunne oppnå en optimal faglig utvikling for programmene.  I tillegg kommer det inn andre momenter som det å utnytte personlige faglige nettverk som fagtilsatte har opparbeidet.  Et personlig engasjement gir ofte et godt grunnlag for faglig samarbeid med andre institusjoner.  En sterk binding til én institusjon bør derfor ikke bli til hinder for at det enkelte program eller avdeling kan foreta strategisk viktige valg når det gjelder faglige samarbeidspartnere nasjonalt eller internasjonalt. 
AMMT vil peke på manglende incentiver for å fremme samarbeid på tvers av institusjoner i dagens organisasjons- og finansieringsmodell. Det er åpnet for fellesgrader, men det ligger ikke noen incentiver som fremmer slikt samarbeid. Videre oppfordres alle institusjoner både til nasjonalt og internasjonalt FoU-samarbeid, men dagens økonomimodell favoriserer ikke fagfellesvurderte artikler med mange medforfattere. Flere lignende eksempler kan nevnes. Nåværende konkurransemodell som Mjøs-utvalget la opp til, synes å ha kommet langt fra intensjonen.  Konkurransemodellen har i mange sammenhenger vært til hinder for samarbeid i stedet for å fremme det, med den følge at mange profesjonsutdanninger og masterstudier har blitt for små, fragmenterte og faglig svake. 

Den tidligere funksjonsdelingsmodellen som Hernes-utvalget la opp til, og som ble avløst av Mjøs-utvalgets innstilling, viste seg ikke å fungere etter hensikten. Denne modellen er derfor ikke aktuell igjen. All norsk høyere utdanning er i dag underlagt det samme lovverket med krav om å løse det samme samfunnsoppdraget. Videre har institusjonene de samme kvalitetskravene gjennom NOKUTs kriterier for høyere utdanning.  Høgskolene og universitetene har likevel ulik styrke på ulike fronter som bør utnyttes i fellesskap.  Næringsliv og offentlig sektor forventer at høgskolene skal levere kandidater fra profesjonsstudiene som i sin yrkesutøvelse kan utøve kunnskapsbasert praksis. Med kunnskapsbasert praksis menes yrkesutøvelse som til en hver tid oppdateres gjennom ny kunnskap fra forskning, erfaring og fra brukernes etterspørsel. Høgskolene besitter erfaringskunnskapen og kunnskap om hva som etterspørres av brukerne, men de har fremdeles noe svak forskningskompetanse. Høgskolene har videre god kunnskap om de problemstillingene som bør underkastes forskning, mens universitetene har forskningsstyrken. 

Det bør satses videre på samarbeid gjennom II-er-stillinger fra universitetet inn i høgskolen, men det er viktig at høgskolens fagmiljø er tunge nok til selv å styre strategiske og taktiske valg, samt eget særpreg.

Rammeplaner
Ved AMMT er det Bioingeniørutdanningen og Radiografutdanningen som er styrt av nasjonale rammeplaner i dag.

Hvis rammeplaner i sin nåværende form skal fjernes bør det stilles krav til de enkelte fagområder om å ha noen felles kompetansekrav for bachelorutdanning.  Det vil si bachelor-utdanninger som tilfredsstiller en del minimumskrav til kompetanse innenfor de ulike emner, men som ikke er detaljstyrt når det gjelder hvor mange studiepoeng som skal tilbys innenfor de ulike emnene. 
Noen slike krav bør være felles for helsefaglige utdanninger og utarbeides i samarbeid med fagfeltet ute (helseforetakene/nasjonale fagråd). En slik endring ønskes fordi rammeplaner  slik de er utformet i dag legger begrensninger for muligheten til å drive kunnskapsbasert praksis i et felt som er i en enorm utvikling og må kunne snu seg raskere enn det rammeplanen gir mulighet for i dag.  

AMMT sier seg derfor enig i Stjernø-utvalgets argumentasjon om å fjerne rigide nasjonale rammeplaner, men er samtidig svært skeptisk til en mulig regionalisering av profesjonsutdanningene. All høyere utdanning må kvalifisere til et nasjonalt og internasjonalt arbeidsmarked.  Høy faglig kvalitet, godt renommé og faglig koordinering gjennom nasjonale rådsorgan bør være tilstrekkelig for å sikre riktig innhold med høy faglig standard i profesjonsstudiene.

AMMT vil likevel peke på to forhold som må ivaretas dersom rammeplanene fjernes for helse- og sosialfagstudiene. For det første må det opprettes andre ordninger som gjør det mulig å opprettholde autorisasjonsordningen. Autorisasjonen er et viktig redskap for å sikre at alle yrkesutøverne i helse- og sosialsektoren har nødvendig kompetanse både når det gjelder kunnskap, ferdigheter og holdninger. For det andre må det opprettes incentiver som gjør det attraktivt for helse- og sosialsektoren å motta studenter i praksisstudier. I dag er det de nasjonale rammeplanene og departementale styringstall som legger grunnlaget for helse- og sosialsektorens forpliktelser i forhold til praksisstudier Selv med så sterke styringssignaler, opplever HiST til dels store problemer med å få helsesektoren til å tilby tilstrekkelig antall praksisplasser med høy nok kvalitet.

Dersom de to forholdene som er nevnt over, blir ivaretatt, anbefaler AMMT at nasjonale rammeplaner fjernes. 
Med hilsen
	 Elisabeth Ryther
 styreleder, avdelingsstyret
 Avdeling for mat- og medisinsk teknologi
	Hilde Gade
dekan

